VENDIM
Nr. 323, datë 15.12.2025

MBI PËRCAKTIMIN E LISTËS SË TARIFAVE TË OPERATORIT TË EMËRUAR TË TREGUT TË ENERGJISË ELEKTRIKE (NEMO) PËR VITIN 2026

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; “Metodologjisë për përcaktimin e tarifave të Operatorit të Emëruar të Tregut të Energjisë Elektrike (NEMO)”, miratuar me vendimin e Bordit të Entit Rregullator të Energjisë (ERE) nr. 286, datë 20.12.2024; si dhe të neneve 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 15.12.2025, pasi shqyrtoi relacionin e përgatitur nga Drejtoria e Tarifave dhe Çmimeve me nr. 2704/10 prot., datë 12.12.2025, “Mbi përcaktimin e listës së tarifave të operatorit të tregut të energjisë elektrike (NEMO) për vitin 2026”,
konstatoi se:
I. Aspektet ligjore dhe procedurale
- Bordi i ERE-s, me vendimin nr. 307, datë 21.11.2025, vendosi “Mbi fillimin e procedurës për shqyrtimin e kërkesës së shoqërisë ALPEX sh.a. për përcaktimin e tarifave të NEMO-s për vitin 2026”.
- Në vijim të këtij vendimi, ERE i është drejtuar shoqërisë ALPEX sh.a. me shkresën nr. 2704/3 prot., datë 21.11.2025, me anë të së cilës kërkon sqarime të mëtejshme, në lidhje me: ndarjen e llogarive sipas aktivitetit të shfrytëzimit (ALPEX dhe NEMO); stadin aktual të investimeve sa i takojnë aktivitetit të NEMO-s; vlerësimet në lidhje me kostot e realizuara faktike të aktivitetit të NEMO-s për vitin 2025 (si vit testimi).
- Shoqëria Alpex sh.a. ka përcjellë në ERE shkresën me nr. 413/4 prot., datë 3.12.2025, protokolluar në ERE me nr. 2704/6 prot., datë 3.12.2025, me anë të së cilës shoqëria sqaron mbi informacionet e kërkuara, përfshirë: paraqitjen në formë tabelare të kostove operacionale të aktivitetit për vitet 2026, 2027 dhe 2028 të ndara për kompaninë mëmë (zyra qendrore e ALPEX Shqipëri) dhe degën në Kosovë; informacion mbi investimet e planifikuara për vitin 2025 dhe gjendjen e tyre; si dhe llogaritë e shpenzimeve për nëntëmujorin e vitit 2025 për zyrën qendrore dhe për degën Kosovë.
- Në vijim të kësaj përgjigje shoqëria ALPEX sh.a. ka paraqitur në ERE versionin e rishikuar të kërkesës për përcaktimin e tarifave të NEMO për vitet 2026, 2027, 2028 me anë të shkresës me nr. 413/5 prot., datë 3.12.2025, protokolluar në ERE me nr. 2704/7 prot., datë 3.12.2025, ku shoqëria ka rishikuar parashikimet për vitet 2026, 2027 dhe 2028 në të ardhurat, shpenzimet, humbjet etj.
[bookmark: _GoBack]- Bazuar në urdhrin nr. 148, datë 21.11.2025, ERE njoftoi shoqërinë ALPEX sh.a. mbi zhvillimin e seancës dëgjimore teknike ndërmjet përfaqësueseve të ERE-s dhe ALPEX-it, në datën 5.12.2025 dhe në zbatim të urdhrit të sipërcituar u zhvillua seanca dëgjimore teknike, ku u diskutua mbi aplikimin e përcjellë nga shoqëria ALPEX sh.a., si dhe mbi kërkesat e ERE-s.
- Duke qenë se disa nga çështjet e diskutuara nuk morën përgjigje as nëpërmjet shkresës të përcjellë në ERE me nr. 413/4 prot., datë 3.12.2025, protokolluar në ERE me nr. 2704/6 prot., datë 3.12.2025 dhe as gjatë seancës dëgjimore teknike, ERE i është drejtuar përsëri shoqërisë ALPEX sh.a. kërkesë me e-mail-in e protokolluar në ERE me nr. 2403/16 prot., në të cilin ka kërkuar sqarime përsëri, mbi: ndarjen e llogarive; investimet dhe planin e investimeve; RAB; vlerësimet e shoqërisë sa i takon normës së realizimit faktik të kostove operative dhe kapitale ndaj parashikimeve që nga koha e emërimit si NEMO.
- Në përgjigje të sa më sipër, shoqëria ALPEX sh.a. i është drejtuar ERE-s me e-mail të protokolluar në ERE me nr. 2403/17, datë 10.12.2025, me anë të të cilit bën me dije se është në proces të zbatimit të ndarjes së llogarive dhe kostove, sipas secilit aktivitet. Gjithashtu, shoqëria shprehet se aktivitetet e realizuara për proceset e NEMO-s dhe operatorit të tregut kanë qenë të kufizuara.
II. Vlerësimi ekonomik dhe teknik i kërkesës
- Duke iu referuar kërkesës së përcjellë nga shoqëria ALPEX sh.a., konstatohet se shoqëria nuk ka përcjellë ndarje të llogarive sipas aktivitetit të shfrytëzimit NEMO dhe ALPEX konform nenit 6 të “Metodologjisë për përcaktimin e tarifave të Operatorit të Emëruar të Tregut të Energjisë Elektrike (NEMO)”, ku përcaktohet se NEMO, si Operator i Emëruar i Tregut të Energjisë Elektrike, duhet të mbajë llogari të ndara dhe të qarta financiare nga kompania mëmë ose çdo njësi tjetër e lidhur me të. 
- Në aplikimin e përcjellë së fundmi nga shoqëria konstatojmë se janë kryer llogaritjet konform metodologjisë përkatëse, duke aplikuar formulat e përcaktuara në këtë metodologji. Nga sa konstatohet të ardhurat e kërkuara të llogaritura nga ALPEX sh.a. sipas të dhënave të paraqitura së fundmi në shkresën e sipërcituar, rikuperohen nëpërmjet tarifave të përcjella në kërkesën e shoqërisë. 
- Referuar e-mail-it të datës 10.12.2025 ALPEX sh.a. deklaron se konform metodologjisë respektive aktualisht është në proces të zbatimit të ndarjes së llogarive të zërave për secilin aktivitet, por për shkak të operacioneve të kufizuara, si NEMO, pasi aktiviteti i saj primar për periudhën 2025 është ai i bursës së energjisë, të cilin e ushtron si në Shqipëri, ashtu edhe në Kosovë, por të ardhurat dhe shpenzimet e realizuara nga NEMO për këtë periudhë ushtrimore nuk kanë qenë të konsiderueshme. 
- Referuar të dhënave financiare të paraqitura nga ALPEX sh.a., rezulton se të ardhurat e gjeneruara nga aplikimi i tarifave të miratuara me vendimin e Bordit të ERE-s nr. 299, datë 30.12.2024, kanë garantuar ushtrimin e një aktiviteti të qëndrueshëm operacional. 
- Në rrethanat ku operacionet e NEMO-s janë të kufizuara dhe aktiviteti i saj si bursë ka qenë më i madh, shoqëria ka propozuar që tarifat që aplikon për funksionin e saj si bursë, të zbatohen, gjithashtu, edhe për aktivitetin e saj si NEMO. 
- Meqenëse për periudhën në vijim (2026) mbështetur në deklarimet e shoqërisë, pritet që aktiviteti i NEMO-s të rritet, ndarja e llogarive do të jetë më e identifikueshme për sa u përket shpenzimeve dhe të ardhurave të aktivitetit të NEMO-s.
- Referuar gjithë sa më sipër, duke qenë se shoqëria nuk ka kryer ndarje të llogarive të aktivitetit të shfrytëzimit ALPEX dhe NEMO, vlerësojmë të gjitha elementet e formulës duhet të bazohen në identifikimin dhe alokimin specifik të shpenzimeve operative dhe kapitale që i përkasin vetëm aktivitetit të NEMO-s, konform shtojcës I të metodologjisë.
- Nëpërmjet kërkesës së përcjellë në ERE, shoqëria ALPEX sh.a. deklaron se aktualisht nuk ka një plan të investimeve. Çdo investim i ardhshëm duhet të paraqitet në përputhje me “Metodologjinë për përcaktimin e tarifave të Operatorit të Emëruar të Tregut të Energjisë Elektrike (NEMO)”, dhe të argumentohet përmes analizës së kostove dhe përfitimeve bazuar në pikën 7.5 të shtojcës II të metodologjisë.
- Duke qenë se ndarja e llogarive të aktivitetit të shfrytëzimit të NEMO-s është kusht i domosdoshëm për vijimin e këtij procesi, nuk mundësohet kryerja e vlerësimeve dhe e analizave të kostove të realizuara, por edhe të parashikuara, si dhe treguesve ekonomikë dhe financiarë.
- Shoqëria ALPEX sh.a. duhet të kryejë ndarjen e llogarive sipas aktivitetit të shfrytëzimit ALPEX dhe NEMO dhe të paraqesë në ERE aplikimin sa i takon vetëm aktivitetit si Operator i Emëruar i Tregut të Energjisë Elektrike (NEMO) konform “Metodologjisë për përcaktimin e tarifave të Operatorit të Emëruar të Tregut të Energjisë Elektrike (NEMO)”.
- Me vendimin nr. 293, datë 13.11.2025, “Mbi një ndryshim në vendimin e Bordit të ERE-s nr. 93, datë 28.4.2025”, është shtyrë data e hyrjes në fuqi të “Rregullores së Alokimit të kapaciteteve dhe menaxhimit të kongjestioneve (CACM)” deri më 1 korrik 2026, duke bërë që, deri në fund të vitit 2026, ALPEX sh.a. të vijojë ushtrimin e funksioneve të Operatorit të Emëruar të Tregut të Energjisë Elektrike (NEMO) mbi bazën e kuadrit ekzistues rregullator.
- Në këtë kuadër bëhet e nevojshme, që NEMO të vazhdojë të ushtrojë aktivitetin e saj me tarifat e miratuara nga ERE, me vendimin nr. 299, datë 30.12.2024, të Bordit të ERE-s edhe për vitin 2026, deri në momentin e përzgjedhjes së Operatorit të ri të Emëruar të Tregut të energjisë, kohë gjatë së cilës do të shërbejë dhe për identifikimin dhe ndarjen e llogarive për të ardhurat dhe kostot respektive, të cilat do të shërbejnë për krijimin e historikut, sa i takon evidencave të treguesve ekonomikë dhe financiar të aktivitetit operacional të NEMO-s, në zbatim të përcaktimeve të metodologjisë respektive dhe legjislacionit në fuqi.
Për gjithë sa më sipër, Bordi i ERE-s 

VENDOSI:

1. Të shtyjë fuqinë juridike të vendimit nr. 299, datë 30.12.2024, të Bordit të ERE-s, duke vijuar zbatimin e tarifave të Operatorit të Emëruar të Tregut të Energjisë Elektrike (NEMO) për vitin 2026, sipas tabelës bashkëlidhur.
2. Nëse do të ketë efekte në të ardhurat e realizuara mbi/nën kërkesën e lejuar, do të bëhet korrigjimi dhe kompensimi përkatës në momentin që shoqëria do të paraqesë një aplikim konform “Metodologjisë për përcaktimin e Tarifave të Operatorit të Emëruar të Tregut të Energjisë Elektrike (NEMO)”, miratuar me vendimin e Bordit të ERE-s nr. 286, datë 20.12.2024.
3. Drejtoria e Tarifave dhe Çmimeve të njoftojë shoqërinë ALPEX sh.a., Zyrën e Rregullatorit për Energji (ZRRE) të Kosovës, si dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti


Tabela 1. Lista e tarifave të ALPEX-it, të cilat do të jenë të aplikueshme për Operatorin e Emëruar të Tregut të Energjisë Elektrike (NEMO), për Tregun e Ditës në Avancë dhe Tregun e Ditës së Njëjtë, për vitin 2026.
[image: ]
- Për tregun e Shqipërisë, të gjitha tarifat do të shlyhen në monedhën euro për jorezidentët. 
- Për tregun e Shqipërisë, të gjitha tarifat fikse do të shlyhen në monedhën lekë, ekuivalent të referencës së përcaktuar në monedhën euro, për rezidentët. 
- Mbi tarifat do të aplikohet TVSH-ja.

